ทุ่มงบลงทุนกว่า 43,000 ล้านบาท เดินหน้าพัฒนาโครงการก่อสร้างมอเตอร์เวย์อีก 3 โครงการหลัก
นายสราวุธ ทรงศิวิไล อธิบดีกรมทางหลวง เปิดเผยถึงแผนพัฒนาโครงข่ายทางหลวงพิเศษระหว่างเมือง หรือมอเตอร์เวย์ ในปี 2565 ว่า ทางกรมทางหลวงได้จัดลำดับความสำคัญในการก่อสร้างมอเตอร์เวย์จำนวน 3 โครงการ วงเงินรวมกว่า 43,800 ล้านบาท ประกอบไปด้วย ส่วนต่อขยายทางยกระดับอุตราภิมุข ช่วงรังสิต-บางปะอิน (M5) ระยะทาง 22 กิโลเมตร วงเงินลงทุน 27,800 ล้านบาท งานดำเนินงานและบำรุงรักษา (O&amp;M) รวมทั้งการเก็บค่าผ่านทางแบบไร้ไม้กั้นโดยเทคโนโลยี AI (Artificial Intelligence) ด้วยระบบ M-Flow ในเส้นทางมอเตอร์เวย์ บางขุนเทียน-บ้านแพ้ว (M82) มูลค่ารวม 12,000 ล้านบาท และโครงการให้เอกชนเข้ามาร่วมลงทุนพัฒนาที่พักริมทาง สถานที่บริการทางหลวงบางละมุง กม.137+800 ซึ่งโครงการนี้อยู่ระหว่างเสนอขอรูปแบบการให้เอกชนร่วมลงทุนฯ และ ศูนย์บริการทางหลวงศรีราชา กม.93+750 อยู่ระหว่างเสนอขอรูปแบบการให้เอกชนร่วมลงทุนฯ วงเงินรวมในการดำเนินการประมาณ 4,000 ล้านบาทตามแผน โครงการส่วนต่อขยายทางยกระดับอุตราภิมุข ช่วงรังสิต-บางปะอิน (M5)  คาดว่าจะสามารถเสนอคณะรัฐมนตรี ขออนุมัติรูปแบบ การร่วมลงทุนระหว่างรัฐและเอกชน (Purchasing Private Partnership: PPP) ภายในไตรมาส 1 ของปี 2565  จากนั้นจะเปิดให้เอกชนมาร่วมดำเนินการ โดยมีแผนก่อสร้างปี 2566 – 2569 เปิดให้บริการได้ในปี 2570 , ส่วนงานบำรุงรักษา (O&amp;M) รวมทั้งการเก็บค่าผ่านทางแบบไร้ไม้กั้นโดยเทคโนโลยี AI ในเส้นทางมอเตอร์เวย์ บางขุนเทียน-บ้านแพ้ว ในเส้นทางดังกล่าวนี้อยู่ระหว่างเตรียมเสนอรูปแบบ PPP  ให้กระทรวงฯ พิจารณา เพื่อนำเสนอ ครม.เห็นชอบต่อไป คาดว่าจะสามารถประมูล PPP ได้ภายในปี 2565 และดำเนินการติดตั้งระบบในปี 2566 - ปลายปี 2567 จากนั้นจึงเปิดให้ประชาชนวิ่งฟรีทดสอบระบบและเปิดให้บริการเต็มรูปแบบได้ภายในปี 2568